Document ID: 32013D0686

A BIZOTTSÁG VÉGREHAJTÁSI HATÁROZATA
(2013. november 25.)
az egyes bolgár tejfeldolgozó létesítményekben feldolgozott, nem megfelelő nyers tej vonatkozásában a 853/2004/EK európai parlamenti és tanácsi rendeletben megállapított átmeneti intézkedésekről szóló 2009/861/EK határozat módosításáról
(az értesítés a C(2013) 8031. számú dokumentummal történt)
(EGT-vonatkozású szöveg)
(2013/686/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
A 853/2004/EK rendelet az élelmiszer-ipari vállalkozók számára különleges higiéniai szabályokat állapít meg az állati eredetű élelmiszerekre vonatkozóan. A fent említett szabályok a nyers tejre és a tejtermékekre vonatkozó higiéniai követelményeket is magukban foglalnak.
(2)
A 2009/861/EK bizottsági határozat (2) az említett határozatban felsorolt, Bulgáriában működő tejfeldolgozó létesítmények esetében bizonyos eltéréseket tesz lehetővé a 853/2004/EK rendelet III. melléklete IX. szakasza I. fejezetének II. és III. alfejezetében rögzített követelményektől. Ezt a határozatot 2013. december 31-ig kell alkalmazni.
(3)
A fentieknek megfelelően a 2009/861/EK határozat I. mellékletében felsorolt egyes tejfeldolgozó létesítmények, eltérve a 853/2004/EK rendelet vonatkozó rendelkezéseitől, megfelelő és nem megfelelő tejet is feldolgozhatnak, feltéve, ha a megfelelő és nem megfelelő tej feldolgozása külön gyártósorokon történik. Továbbá az említett határozat II. mellékletében felsorolt egyes tejfeldolgozó létesítmények feldolgozhatnak nem megfelelő tejet anélkül is, hogy a feldolgozást külön gyártósorokon végeznék.
(4)
Bulgária a Bizottság számára 2013. augusztus 12-én felülvizsgált és naprakésszé tett listát küldött a szóban forgó tejfeldolgozó létesítményekről.
(5)
A 2009/861/EK határozat I. mellékletének táblázatában az 1. szám (BG 0412010”Bi Si Si Handel” OOD), a 4. szám (BG 2012020 „Yotovi” OOD) és az 5. szám (BG 2512020”Mizia-Milk” OOD) alatt szereplő intézményeket az említett listáról törölni kell, tekintve, hogy ezen intézmények most már csak az uniós piacon forgalomba hozható megfelelő tej feldolgozására jogosultak.
(6)
Továbbá a 2009/861/EK határozat II. mellékletének listáján jelenleg szereplő létesítmények közül négyet törölni kell, mivel azok jogosulttá váltak az uniós piacon történő tejtermékek forgalomba hozatalára, tekintve, hogy már csak megfelelő tejjel dolgoznak. A szóban forgó létesítmények a 2009/861/EK határozat II. mellékletének táblázatában jelenleg a 8. szám (1312023”Inter-D” OOD), a 71. szám (BG 2512001”Mladost -2002” OOD), a 91. szám (BG 2012019”Hemus-Milk komers” OOD) és a 95. szám (2712005 „Nadezhda” OOD) alatt találhatók.
(7)
Emellett Bulgária tájékoztatta a Bizottságot, hogy a 2009/861/EK határozat hatálybalépése óta a 853/2004/EK rendelet követelményeinek megfelelő és a tagállam tejfeldolgozó létesítményeibe szállított nyers tej aránya jelentősen megnőtt. Bulgária egy cselekvési tervet is kidolgozott a tagállam teljes tejtermelési láncára kiterjedően, az uniós szabályoknak való megfelelés biztosítása céljából.
(8)
A Bulgária által a 2009/861/EK határozat 5. cikke alapján benyújtott jelentés és a tagállam által a Bizottsággal 2013. augusztus 1-jén közölt információk alapján azonban Bulgáriában a tejágazat helyzete még mindig nem felel meg teljesen a 853/2004/EK rendeletben meghatározott követelményeknek.
(9)
Tekintettel Bulgáriának a tejszektor uniós szabályoknak való megfelelése érdekében tett erőfeszítéseire a nem megfelelő tejet előállító gazdaságok 2009 óta tartó folyamatos csökkentése tekintetében, indokolt a 2009/861/EK határozatban előírt intézkedések alkalmazását 2015. december 31-ig meghosszabbítani.
(10)
Bulgáriának rendszeresen tájékoztatnia kell a Bizottságot előrehaladásának aktuális állapotáról annak érdekében, hogy bizonyítható legyen, az uniós kritériumoknak való megfelelés célkitűzése megvalósítható az ezen határozat által meghosszabbított 2009/861/EK határozat alkalmazási időszakának lejárta előtt.
(11)
A 2009/861/EK határozatot ezért ennek megfelelően módosítani kell.
(12)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2009/861/EK határozat a következőképpen módosul:
(1)
A 2. cikkben a „2013. december 31.” időpont helyébe a „2015. december 31.” időpont lép.
(2)
A 3. cikkben a „2013. december 31.” időpont helyébe a „2015. december 31.” időpont lép.
(3)
A szöveg a következő 4a. cikkel egészül ki:
„4a. cikk
1. Bulgáriának meg kell tennie a megfelelő intézkedéseket annak biztosítása érdekében, hogy a nem megfelelő tejet előállító gazdaságok száma az alábbiak szerint csökkenjen:
a)
2014. november 30. előtt legalább 30 %-kal, a 2013. szeptember 1-jén bejegyzett ilyen típusú gazdaságok számához viszonyítva;
b)
2015. május 31. előtt legalább 60 %-kal, a 2013. szeptember 1-jén bejegyzett ilyen típusú gazdaságok számához viszonyítva.
2. Amennyiben Bulgária nem teljesíti az (1) bekezdésben meghatározott, a gazdaságok számának csökkentésére irányuló célkitűzéseket, a Bizottság megfelelő intézkedéseket fogad el.”
(4)
Az 5. cikk helyébe a következő szöveg lép:
„5. cikk
1. Bulgáriának jelentéseket kell benyújtania a Bizottságnak a 4a. cikk (1) bekezdésével összhangban meghozott intézkedésekről, valamint az alábbi tevékenységeknek a 853/2004/EK rendeletnek való megfelelés terén elért előrehaladásáról:
a)
nem megfelelő tejet termelő gazdaságok;
b)
a nem megfelelő tej begyűjtési és szállítási rendszere.
A 2014-re vonatkozó jelentéseket 2014. június 30-ig vagy legkésőbb 2014. december 31-ig kell benyújtani a Bizottságnak, a 2015-re vonatkozó jelentéseket pedig 2015. május 31-ig vagy legkésőbb 2015. október 31-ig.
A jelentéseket a III. mellékletben meghatározott minta alapján kell benyújtani.
2. A Bizottság szigorúan felügyeli az előrehaladást a tekintetben, hogy az I. és II. mellékletben meghatározott létesítményekben feldolgozott nyers tej megfeleljen a 853/2004/EK rendeletben meghatározott követelményeknek.”
(5)
A 6. cikkben a „2013. december 31.” időpont helyébe a „2015. december 31.” időpont lép.
(6)
Az I. és a II. melléklet helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2013. november 25-én.

Labels: 0
18
17
15